བྱང་གི་དོན་མ་གོ་བར་ཟད་དེ།བམ་པོ་ལྔ་བཅུ་པ་དང་ཚིག་གི་བརྗེད་བྱང་ལས་ལན་གཉིས་ལན་གསུམ་དུ་དྲིའོ་ཞེས་སྨོས་པ་དེ་ཉིད་ཀྱིས་ལན་གསུམ་དུ་བསྒྲག་པར་བྱས་པ་ཡིན་ནོ།།ཞེས་བཤད་པ་དེའི་དོན་གང་ཞེ་ན།དེ་ནི་སོ་སོ་ཐར་པ་ལས་དགེ་སློང་གི་འཁོར་འདི་ལྟ་བུར་ཡང་ལན་གཉིས་ལན་གསུམ་གྱི་བར་དུ་བསྒྲག་པར་བྱ་བ་ཡིན་ནོ་ཞེས་གསུངས་པའི་རྣམ་པར་བཤད་པ་དེ་གླེང་གཞི་རྣམ་པར་བཞག་པའི་ཐབས་བསྟན་པའི་མཇུག་གི་ཚིག་ལན་གཉིས་ལན་གསུམ་གྱི་བར་དུ་བསྒྲག་པར་བྱ་བ་ཡིན་ནོ་ཞེས་གཞུང་བཞིན་དུ་ལན་གཅིག་གཉིས་བཀླགས་པ་ཡིན་གྱི་ཚིག་དེ་ལན་གསུམ་བཟླས་པར་ནི་མི་བྱ་བ་ཉིད་ཡིན་ནོ།།དེའི་འོག་ཏུ་ཅི་འདི་ལ་ཁྱེད་ཡོངས་སུ་དག་གམ་ཞེས་འདྲི་བ་ནི་ལན་གསུམ་བསྐྱར་ཏེ་དྲི་བར་བྱ་སྟེ་བམ་པོ་ལྔ་བཅུ་པ་དང་ཚིག་གི་བརྗེད་བྱང་ལས་ལན་གསུམ་དུ་དྲིའོ་ཞེས་བྱ་བ་ནི་ལན་གསུམ་ཁོ་ནར་དྲི་བར་བྱ་དགོས་པས་ལན་གསུམ་དུ་ཞེས་སྨོས་ཏེ།ཉུང་ན་ཡང་ལ་ལས་མི་ཐོས།མང་ན་ཡང་དུས་ཡོལ་བར་འགྱུར་བས།དེའི་ཕྱིར་ལན་གསུམ་ནི་རན་པར་དགོངས་ཏེ་ཞེས་བཤད་དོ།།གཉིས་པ་ནི་འདིར་ཁ་ཅིག་ན་རེ་ཅི་འདི་ལ་ཁྱེད་ཡོངས་སུ་དག་གམ་ཞེས་ལན་གསུམ་དུ་འདྲི་བ་འདི་ནི་སོ་སོ་ཐར་པའི་མདོ་ལས་ལན་གཉིས་ལན་གསུམ་དུ་བསྒྲག་པར་བྱ་བ་ཡིན་ནོ་ཞེས་གསུངས་པའི་སྐབས་དེར་གོང་དུ་སྤར་ཏེ་འདྲི་བ་ཡིན་ཏེ།དེའི་འོག་ན་གཞུང་གི་ཚིག་གི་ཚོགས་མང་ཞིག་ཡོད་པ་དེ་རྣམས་འདོན་རིང་ལ།་་་་་ལྟུང་བ་དྲན་ནས་ཕྱིར་བཅོས་ལ་འཇུག་པའི་དགོས་པ་ཡོད་པའི་ཕྱིར་རོ་ཞེས་ཟེར་རོ།།དེ་ནི་མི་རིགས་ཏེ་བམ་པོ་ལྔ་བཅུ་པ་དང་ཚིག་གི་བརྗེད་བྱང་ལས།གོང་དུ་སྤར་ཏེ་བསྒྲག་པར་བྱ་བ་ཡང་མ་ཡིན་ནོ་ཞེས་གསུངས་པ་དང་འགལ་ལ།སྒྲུབ་བྱེད་གཞིག་པ་ནི་དགོས་པ་དེ་ཙམ་ཞིག་ཡོད་ཀྱང་གོང་དུ་སྤར་ཏེ་མི་འདྲི་ན་ཅི་འགལ་ཏེ་ཁྱབ་པ་མ་གྲུབ་བོ།་་་་་བྱ་བ་དེ་འབྲེལ་གྱི་དགག་དགོས་ཀྱི་རྗེས་སུ་འབྲང་བའི་ངེས་པ་མེད་དེ།དཔེར་ན་རྣམ་པར་དག་པའི་ཁྱད་པར་བཞིན་ནོ་ཞེས་གསུངས་སོ།།དེ་ཡང་ཕམ་པས་མ་གོས་པ་ཙམ་དང་ཉེས་པས་གཏན་ནས་མ་གོས་པའི་རྣམ་དག་གཉིས་ལ་བརྡེག་གཟས་ལྟ་བུ་བྱས་ན།བྱ་བ་དེ་འབྲེལ་གྱི་དགག་བྱ་ཆེ་ཆུང་ཡོད་ཀྱང་ལྟུང་བ་ཆེ་ཆུང་ཁྱད་པར་མེད་པ་བཞིན་ནོ་ཞེས་གསུངས་སོ།།